P. Hrušovský, predseda NR SR: (2005-02-03):
Pán navrhovateľ sa chce vyjadriť k rozprave. Nech sa páči. K. Ondriaš, poslanec: Ďakujem za slovo, pán predseda Národnej rady Slovenskej republiky. Dámy a páni, ja by som veľmi krátko v troch bodoch reagoval na rozpravu. V prvom bode by som chcel povedať niečo o zločinoch ŠtB, o ktorých sa tu veľa hovorí. Socialistická ŠtB bola rozdelená na tri zložky. Zhruba každá zložka mala jednu tretinu. Prvá zložka sa starala o ochranu socialistickej ekonomiky. Táto zložka ŠtB svoju prácu si konala vynikajúco. Keď si pozrieme úspechy socialistickej ekonomiky v priemysle, stavebníctve, poľnohospodárstve, tak môžem povedať že zložka ŠtB, ktorá sa starala o ekonomiku, svoju úlohu splnila. Ja neviem, či niekoho pri tom zastrelila, zabila a tak ďalej. Keď toto porovnám so súčasnou štátnou bezpečnosťou po roku 1989, ktorá sa mala starať o ekonomiku Slovenska, môžem len povedať, že získala nulové ohodnotenie. Nestarala sa o nič. Dovolila, aby Slovensko rozkradli. Tak toto je jedna zložka ŠtB. A aj týchto členov socialistickej ŠtB ideme súdiť, obviňovať a hádzať ich do jedného koša s inými členmi ŠtB. Druhá zložka ŠtB ochraňovala štát proti cudzím rozviedkam. Neviem posúdiť, či to robila dobre alebo zle, ale skôr si myslím, že to robila úplne štandardne, ako to robili všetky štáty. Všetky štáty to robia doteraz, len my si musíme aj o tejto zložke povedať negatívum. Bola tu  tretia zložka ŠtB, a to je tá najdôležitejšia, ktorá chránila štát proti vnútornému nepriateľovi a mala na starosti vnútorné spravodajstvo. Vlastne tam je ten pes zakopaný, že mnohí členovia tejto zložky ŠtB, ktorých môže byť len 30 % z celého počtu pracovníkov ŠtB, sa dopustili neprávosti. A ja som za to, aby sme našli tie neprávosti a jednotlivo ich odsúdili. V druhom bode by som chcel povedať, že socialistická ŠtB mala podobné právomoci a podobné metódy ako mnohé štátne bezpečnosti v iných štátoch sveta. Dovolím si povedať, že pracovníci socialistickej ŠtB mali menšie právomoci, ako v súčasnosti majú pracovníci bezpečnostných zložiek v Spojených štátoch amerických. V súčasnosti legislatíva Spojených štátov amerických povoľuje bezpečnostným zložkám v Spojených štátoch amerických kohokoľvek vo svete, neviem nájsť to správne slovo, fyzicky zlikvidovať alebo uniesť a držať v koncentračnom tábore bez vznesenia obvinenia, bez oznámenia o tom rodine a tak ďalej. Toto je súčasný stav ŠtB v Spojených štátoch amerických, ktorá chráni ekonomiku, politický systém v Spojených štátoch amerických. V treťom bode by som chcel povedať, prečo tu vlastne máme Ústav pamäti národa. Poviem to veľmi jednoducho a veľmi krátko. Po roku 1989 Slovensko je politicky, ekonomicky a duchovne kolonizované a súčasť tohto kolonizačného štandardu je Ústav pamäti národa. My si musíme, neviem nájsť to správne slovo, ale prepáčte mi za výraz, okydať všetko, čo sme do roku 1989 spravili, to je súčasť nášho kolonizačného štandardu. Aj našu štátnu bezpečnosť, neviem nájsť vhodnejšie slovo, aj naše školstvo, aj náš priemysel, aj naše poľnohospodárstvo, aj naše právo, ktoré sme tu mali, si musíme očierniť. Význam Ústavu pamäti národa je jediný, aby sme už nikdy si nepomysleli mať vlastné továrne, vlastnú ekonomiku, vlastné banky, vlastné poisťovne. Je to vlastne už tak zapísané v učebniciach a deti sa to tak učia v školách. Nemáme sa vrátiť do systému, kde sme ozaj samostatne si vedeli budovať svoju vlasť. Ďakujem za pozornosť.